บาทเปิด 31.87/89 บาทต่อดอลลาร์ อ่อนค่าเล็กน้อย
เงินบาทเปิดตลาด 31.87/89 บาทต่อดอลลาร์ อ่อนค่าเล็กน้อย มองกรอบวันนี้ 31.75-31.95 จับตา เงินทุนไหลเข้า
21 พ.ค. 2563

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.87/89 บาท/ดอลลาร์ อ่อนค่าจาก เย็นวานนี้ที่ปิดตลาดที่ระดับ 31.83 บาท/ดอลลาร์
เช้านี้เงินบาทปรับตัวอ่อนค่าลงจากเมื่อเย็นวันที่ 20 พ.ค. ซึ่งน่าจะเป็นผลจากแนวโน้มการลดดอกเบี้ยของแต่ละธนาคารพาณิชย์ที่จะตามมา หลังคณะกรรมการนโยบายการเงิน (กนง.) มีมติปรับลดอัตราดอกเบี้ยนโยบายลง 0.25% ส่วนการเคลื่อนไหวของเงินบาทวันนี้จะไปในทิศทางที่อ่อนค่าหรือไม่ ต้องรอดูทิศทางเงินทุนที่จะไหลเข้ามาทั้งในส่วนของตลาดหุ้น และตลาดพันธบัตรด้วย
"เช้านี้บาทอ่อนค่าไปเล็กน้อยถ้าเทียบกับเมื่อวานที่ขึ้นไปแข็งค่าสุดที่ระดับ 31.81 ทิศทางวันนี้จะอ่อนต่อหรือไม่ ต้องดูเงินทุนไหลเข้าในตลาดหุ้น และทางฝั่ง bond ด้วย" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 31.75 - 31.95 บาท/ดอลลาร์